Masjid Baiturrahman

Masjid Baiturrahman Alam Sari ialah sebuah masjid yang sedang dibina di kawasan perumahan Alam Sari, berhampiran Bangi dan Kajang, Selangor, Malaysia. Masjid ini mendapat kelulusan pembinaan daripada Jabatan Agama Islam Selangor pada 3 Januari 2020 (JAI.Sel.BPM/01/018/17).

 Sejarah dan pembinaan 
Masjid Baiturrahman Alam Sari dibangunkan di atas tanah seluas 3.51 ekar yang disediakan oleh pemaju I&P Group Sdn. Bhd., anak syarikat SP Setia Berhad di bawah pengurusan Permodalan Nasional Berhad (PNB). Kos keseluruhan pembinaan dianggarkan sebanyak RM30 juta.

Pada tahun 2022, dilaporkan bahawa RM10 juta lagi diperlukan bagi menyiapkan pembinaan masjid yang ketika itu dijangka siap pada tahun 2024. Sehingga Ogos 2025, kemajuan pembinaan telah mencapai sekitar 90% dan dijangka siap sepenuhnya pada tahun 2026.

Menurut laman rasmi masjid pada November 2025, sebanyak 93% dana telah berjaya dikumpul, berjumlah RM28,049,195 daripada keperluan RM30 juta.

 Fungsi dan fasiliti 
Masjid Baiturrahman Alam Sari bakal berperanan sebagai pusat ibadah dan komuniti utama bagi penduduk Alam Sari dan kawasan sekitarnya, yang dijangka mencecah hampir 20,000 orang. Ia direka untuk menampung sehingga 4,000 jemaah pada satu masa.

Antara fasiliti yang disediakan termasuk:
 Dewan pelbagai guna dan dewan kuliah
 Kuarters imam dan bilal
 Bilik tetamu
 Bilik mesyuarat
 Kiosk perniagaan dan gimnasium
 Ruang kanak-kanak
 Bilik jenazah
 Kawasan riadah

 Kepentingan 
Dengan kedudukan yang strategik di antara Bangi dan Kajang, Masjid Baiturrahman Alam Sari dijangka menjadi mercu tanda baharu bagi kawasan Alam Sari serta menjadi pusat tumpuan aktiviti keagamaan, sosial, dan kebajikan penduduk sekitar. Masjid ini juga diharapkan menjadi antara masjid di Malaysia yang memiliki jumlah jemaah Subuh yang tinggi, setanding dengan solat Jumaat.

 Rujukan